Wapens by Kaapstad-hoërskool gekonfiskeerDie SAPD het verskeie onwettige items gekonfiskeer by Woodlands High School in Kaapstad (Foto verskaf) Die polisie het Donderdag beslag gelê op ŉ verskeidenheid van onwettige items tydens ŉ soektog by Woodlands High School in Mitchells Plain, Kaapstad. Debbie Schafer, LUR van onderwys in die Wes-Kaap en Alan Winde, LUR van gemeenskapsveiligheid, het die skool besoek om die onverwagse soektog deur die SAPD te oorsien. Dié operasie vorm deel van ŉ groter veldtog om veiligheid in skole in die provinsie te verbeter ná bendegeweld weer opgevlam het in die provinsie. Die provinsiale departement van onderwys het in ŉ verklaring gesê die meerderheid van voorvalle wat aangemeld word, vind nie op die skoolpersele plaas nie, maar gewaarsku dat bendegeweld steeds na skole kan oorspoel wanneer die leerders direk betrokke is. “Ons is besorg oor die veiligheid van leerders en onderwysers wanneer bendegeweld opvlam in die gemeenskap en dat wapens moontlik skool toe gevat kan word. ŉ Veilige skoolomgewing is noodsaaklik as ons wil seker maak dat gehalteonderrig gelewer word. Dit is noodsaaklik dat ons skole wapen- en dwelmvry bly,” het Schafer gesê. “Die realiteit is dat sommige leerders wel skool toe kom met gevaarlike voorwerpe en onwettige dwelmmiddels, ondanks die feit dat ons provinsiale Skolewet uitdruklik bepaal dat geen persoon hierdie items enige tyd op ŉ skoolperseel mag besit nie.” Volgens die veiligeskoledirektoraat is 177 voorvalle in 2017 aangemeld waar leerders met dwelmmiddels betrap is. In 2018 het die getal voorvalle tot 194 gestyg. Ongeveer 56 voorvalle is aangemeld waar leerders wapens by hulle gehad het by die skool en in 2018 het die getal voorvalle tot 78 toegeneem. “Dit is baie kommerwekkend en daarom het die provinsiale departement met die SAPD saamgewerk om dié onverwagse soektogte by skole oor die provinsie heen uit te voer,” het Schafer bygevoeg. “Die moontlikheid bestaan dat leerders, wat gevaarlike voorwerpe, alkohol of dwelmmiddels besit, moontlik ernstige sielkundige skade of fisiese skade kan aanrig.” Winde het gesê daar was ŉ rits voorvalle van geweld in Mitchells Plain en 25 moorde is in Februarie in die gebied aangemeld. “Hierdie tipe voorvalle moet nie by enige van ons skole plaasvind nie. Dit is tragies dat onskuldige leerders en onderwysers daaraan blootgestel word.” Winde het Donderdag ook gesê hy is teleurgesteld dat die polisieminister Bheki Cele ŉ versoek, dat die SANW ontplooi moet word in gemeenskappe waar bendebedrywighede plaasvind, verwerp het. Cele het glo gesê die misdaadsituasie word deur die SAPD hanteer. “Daar is nie enige behoefte dat die SANW in die Wes-Kaap ontplooi moet word nie. Die huidige ingryping lewer positiewe resultate,” het die minister gesê, aldus Winde. “Minister Cele moet die inwoners van die Wes-Kaap laat weet waar dié ingrypings goeie vrugte afwerp of waar die SAPD misdaad hanteer, soos hulle veronderstel is om te doen. Om die waarheid te sê, as die minister só vol vertroue is in die uitslag, moet hy die kwartaallikse misdaadstatistiek bekend stel, sodat almal die positiewe uitslag kan sien. Dit moet ook die vervolgingstatistiek insluit. Ons kan wettig aandring op hierdie statistiek, maar hy weier om dit te oorhandig.” Winde het gesê die minister leef in ŉ fantasiewêreld, want die realiteit van die gemeenskappe is heeltemal teenstrydig hiermee. “Mense leef in volgehoue vrees; inwoners word gyselaar gehou in hul huise – hulle is bekommerd dat hulle dalk deur ŉ opslagkoeël getref mag word.” Hy het weer verwys na die 25 moorde in Mitchells Plain in Februarie, en 17 moorde in Bonteheuwel sedert die begin van die jaar. “Ons weet dat daar 10 moorde en 10 pogings tot moord daagliks in ons provinsie gepleeg word. Ons weet dat 7 van die top-10 moordstasies in die Wes-Kaap geleë is. As dit nie erg genoeg is om die minister oor te haal tot aksie nie, dan is niks nie.” Winde sal met sy regspan in gesprek tree om te bepaal watter stappe gedoen kan word.